KTAMขายตราสารหนี้ตปท.3เดือนชู2.60%ต่อปี
บลจ.กรุงไทย คลอดกองทุนใหม่ลงทุนตราสารหนี้ต่างประเทศผสมฝากเงินแบงก์นอก ลงทุน 3 เดือน ขูผลตอบแทน 2.60% ต่อปี
19 พ.ค. 2554

บลจ.กรุงไทย คลอดกองทุนใหม่ลงทุนตราสารหนี้ต่างประเทศผสมฝากเงินแบงก์นอก ลงทุน 3 เดือน ขูผลตอบแทน 2.60% ต่อปี
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน (บลจ.) กรุงไทย (KTMAM)  เปิดเผยว่า บริษัทอยู่ระหว่างเปิดจำหน่ายกองทุนเปิดกรุงไทยธนทรัพย์ บี 5 ( KTSUPB5 ) เสนอขายระหว่างวันที่  19 - 25  พ.ค.2554  อายุโครงการ  3 เดือน  มูลค่า  2,000  ล้านบาท  เน้นลงทุนในพันธบัตรภาครัฐเกาหลีใต้   25% ,เงินฝากประจำ  Unoin  National   Bank  (UAE )   25%  ,เงินฝากประจำธนาคารซิตี้แบงก์ สาขาฮ่องกง 25%  และตราสารภาคเอกชนที่มีอันดับเครดิตตั้งแต่ BBB+ ขึ้นไป  25% ผู้ลงทุนจะได้รับผลตอบแทนประมาณ 2.60%  ต่อปี 
ทั้งนี้  กองทุนอาจจะลงทุนในเงินฝากประจำหรือตราสารการเงินสกุล CNY   ของ  Barclay  Bank   ( AA-/F1+Stable   โดยฟิทช์)  Wing  Lung  Bank   ( A2/P1/Stable  โดยมูดี้ส )  เป็นทางเลือก   เหมาะสำหรับผู้ลงทุนที่ต้องการลงทุนในระยะสั้น และมีโอกาสได้รับผลตอบแทนที่สูงกว่าการลงทุนในพันธบัตรรัฐบาลไทย หรือเงินฝากระยะเดียวกันประมาณ 0.10-0.30% โดยกองทุนจะมีการทำสัญญาป้องกันความเสี่ยงจากอัตราแลกเปลี่ยนทั้งจำนวน
นายสมชัย กล่าวว่า  อัตราผลตอบแทนของตราสารหนี้ทั้งในและต่างประเทศยังคงแกว่งตัว  เนื่องจากสภาพคล่องของระบบการเงินที่มีอยู่สูง ในขณะที่อัตราแลกเปลี่ยนสกุลเงินบาทก็มีความผันผวน จากการแข็งค่าของเงินเหรียญสหรัฐฯ และการอ่อนค่าของเงินยูโร  หลังจากคณะกรรมการธนาคารกลางยุโรปประกาศคงอัตราดอกเบี้ยที่ระดับ 1.25% ต่อปี ประกอบความกังวลของตลาดการเงินที่มีกระแสข่าวว่า กรีซอาจจะต้องปรับโครงสร้างหนี้  ส่งผลให้ความต้องการถือครองเงินดอลล่าร์สหรัฐฯ เพิ่มขึ้น ราคาน้ำมัน ทองคำ สินค้าโภคภัณฑ์ และอัตราแลกเปลี่ยนในตลาดเกิดใหม่มีความผันผวนและมีแนวโน้มลดลง  ซึ่งมีผลต่ออัตราดอกเบี้ยสวอประหว่างสกุลเงินบาทและเหรียญสหรัฐฯ แกว่งตัวเช่นกัน